**Низомномаи**

**Кумитаи забон ва истилоҳоти
назди Ҳукумати Ҷумҳурии Тоҷикистон**

1.Муқаррароти умумӣ

1) Кумитаи забон ва истилоҳоти назди Ҳукумати Ҷумҳурии Тоҷикистон (минбаъд — Кумита) мақомоти марказии ҳокимияти иҷроия буда, вазифаи пешбурди сиёсати давлат ва ба танзим даровардани меъёрҳои ҳуқуқиро марбут ба забони давлатӣ амалӣ менамояд.

2) Кумита дар фаъолияти худ Конститутсия (Сарқонуни) Ҷумҳурии Тоҷикистон, санадҳои меъёрии ҳуқуқии Маҷлиси миллӣ ва Маҷлиси намояндагони Маҷлиси Олии Ҷумҳурии Тоҷикистон, фармонҳои Президенти Ҷумҳурии Тоҷикистон, қарорҳои Ҳукумати Ҷумҳурии Тоҷикистон, санадҳои меъёрии ҳуқуқии байналмилалие, ки Ҷумҳурии Тоҷикистон онҳоро эътироф намудааст ва Низомномаи мазкурро ба роҳбарӣ мегирад.

3) Кумита дар фаъолияти худ бо дигар мақомоти марказии ҳокимияти иҷроия, мақомоти иҷроияи маҳаллии ҳокимияти давлатӣ, ташкилотҳои ҷамъиятӣ ва ғайра ҳамкорӣ менамояд.

2.Ваколатҳо

4) Кумита дар соҳаи муқарраргардидаи фаъолияти худ дорои ваколатҳои зерин мебошад:

а) ба лоиҳаҳои қонунҳои Ҷумҳурии Тоҷикистон, санадҳои меъёрии ҳуқуқии Президенти Ҷумҳурии Тоҷикистон ва Ҳукумати Ҷумҳурии Тоҷикистон ва ҳуҷҷатҳои дигар оид ба масъалаҳои ба доираи фаъолияти Кумита вобаста, таклифҳо пешниҳод менамояд;

б) дар асоси Конститутсияи (Сарқонуни) Ҷумҳурии Тоҷикистон, санадҳои меъёрии ҳуқуқии Маҷлиси миллӣ ва Маҷлиси намояндагони Маҷлиси Олии Ҷумҳурии Тоҷикистон, фармонҳои Президенти Ҷумҳурии Тоҷикистон, қарорҳои Ҳукумати Ҷумҳурии Тоҷикистон мустақилона санадҳои меъёрии ҳуқуқии дар соҳаи фаъолияташ муқарраршударо қабул менамояд;

в) ҳангоми зарурат ба ҷаласаҳои худ роҳбарони вазорату идораҳои дахлдор ва мақомоти иҷроияи маҳаллии ҳокимияти давлатии Вилояти Мухтори Кӯҳистони Бадахшон, вилоятҳо ва шаҳру ноҳияҳои ҷумҳуриро даъват менамояд;

г) муроҷиатҳои шаҳрвандонро дар ҳудуди салоҳиятҳои худ баррасӣ намуда, аз натиҷаи онҳо ба ҷонибҳои дахлдор иттилоъ медиҳад;

д) дар доираи ваколатҳои худ оид ба иҷрои Қонуни Ҷумҳурии Тоҷикистон «Дар бораи забони давлатии Ҷумҳурии Тоҷикистон» дар мақомоти иҷроияи ҳокимияти давлатӣ, вазорату идораҳо ва корхонаву муассисаҳо, новобаста ба шакли моликияташон назорат мебарад ва маълумот талаб мекунад;

е) танзим ва ҳамгунсозии истилоҳотро назорат мебарад;

ж) экспертизаи забоншиносии санадҳои ҳуқуқиро мегузаронад;

з) матни муҳрҳо, тамғаҳо, бланкҳо, нархномаҳо ва дигар маводи иттилоотиро месанҷад ва хулоса пешниҳод менамояд;

и) бо тартиби муқарраршуда озмунҳо мегузаронад ва барои фармоишҳо ҷиҳати таъмини мол, иҷрои корҳо, хизматрасонӣ барои эҳтиёҷоти Кумита, инчунин барои гузаронидани корҳои илмию таҳқиқотӣ дар соҳаи фаъолияти муқарраршуда қарордодҳои давлатӣ ба имзо мерасонад;

к) мутобиқи қонунгузории Ҷумҳурии Тоҷикистон нисбат ба амволи давлатӣ, ки бо ҳуқуқи идоракунии оперативӣ барои таъмини иҷрои вазифаҳои Кумита дода шудааст, ваколатҳои соҳибмулкиро амалӣ менамояд;

л) дар доираи салоҳияти худ ҳифзи маълумотеро, ки дорои сирри давлатӣ мебошад, таъмин менамояд;

м) барои омодагии касбӣ, бозомӯзӣ, такмили ихтисос ва таҷрибаомӯзии кормандони Кумита чорабиниҳо ташкил менамояд;

н) мутобиқи қонунгузории Ҷумҳурии Тоҷикистон корҳоро оид ба такмилдиҳӣ, баҳисобгирӣ, ҳифз ва истифодаи ҳуҷҷатҳои бойгонӣ, ки дар ҷараёни фаъолияти Кумита ба вуҷуд омадаанд, анҷом медиҳад;

о) бо тартиби муқарраргардида анҷуманҳо, конференсияҳо, семинарҳо, намоишгоҳҳо ва чорабиниҳои дигарро дар соҳаи муқарраргардидаи фаъолият ташкил мекунад.

5) Бо мақсади татбиқи ваколатҳо дар соҳаи муқарраргардидаи фаъолият Кумита ҳуқуқ дорад:

а) бо тартиби муайянгардида барои қабул кардани қарор оид ба масъалаҳои соҳаи муқарраргардидаи фаъолият маълумоти заруриро дархост ва дастрас намояд;

б) ба шахсони воқеӣ ва ҳуқуқӣ оид ба масъалаҳои соҳаи муқарраргардидаи фаъолият шарҳу эзоҳот диҳад;

в) бо тартиби муайянгардида, барои омӯзиши масъалаҳои вобаста ба фаъолияти муассисаҳои илмӣ, ташкилотҳо, олимон ва мутахассисони дигарро ҷалб намояд;

г) мақомоти (шӯроҳо, комиссияҳо, гурӯҳҳо) ҳамоҳангсозӣ, машваратӣ ва экспертӣ, аз ҷумла байниидоравиро дар соҳаи муқарраргардидаи фаъолият таъсис диҳад;

д) бо сохторҳои байналмилалии соҳаи мазкур робитаҳои эҷодӣ барқарор намояд;

е) бо тартиби муайяншуда нишонҳои ифтихорӣ таъсис дода, кормандонро бо онҳо барои дастовардҳо дар соҳаи муқарраргардидаи фаъолият сарфароз гардонад;

ж) бо тартиби муайяншуда барои интишори санадҳои меъёрии ҳуқуқӣ, эълонҳои расмӣ, паҳн кардани дигар мавод оид ба масъалаҳои соҳаи муқарраргардидаи фаъолият воситаҳои ахбори оммаро таъсис диҳад;

з) бо тартиби муқарраршуда дар бонкҳои ҷумҳурӣ суратҳисоби махсус бо асъори миллӣ ва хориҷӣ кушояд.

3.Ташкили фаъолият

6) Ба Кумита Раиси Кумита сарварӣ мекунад, ки бо қарори Ҳукумати Ҷумҳурии Тоҷикистон ба вазифа таъин ва аз вазифа озод карда мешавад.

7) Раиси Кумита барои иҷрои ваколатҳои ба Кумита вогузоршуда ва татбиқи сиёсати давлатӣ дар соҳаи муқарраргардидаи фаъолият масъулияти шахсӣ дорад.

8) Раиси Кумита як муовин дорад, ки ӯро Ҳукумати Ҷумҳурии Тоҷикистон бо пешниҳоди Раиси Кумита ба вазифа таъин ва аз вазифа озод менамояд. Масъулият ва вазифаҳои муовинро Раиси Кумита муайян мекунад.

9) Раиси Кумита:

а) номзадҳоро ба вазифаи муовини Раиси Кумита ба Ҳукумати Ҷумҳурии Тоҷикистон пешниҳод менамояд;

б) ҷиҳати тағйир додани сохтори Кумита ва таъсиси шӯъбаҳои нав ба Ҳукумати Ҷумҳурии Тоҷикистон таклиф пешниҳод менамояд;

в) кормандони Кумитаро тибқи тартиби муқарраргардида ба вазифа таъин ва аз вазифа озод менамояд, вазифаҳоро байни кормандони Кумита тақсим мекунад, фаъолияти онҳоро ҳамоҳанг ва назорат мекунад;

г) дар бораи тағйир додани сохтори Кумита, таъсис додани шӯъбаҳои нав ё зиёд намудани ҳайати кормандон ва фонди музди меҳнати онҳо дар назди Ҳукумати Ҷумҳурии Тоҷикистон масъала мегузорад;

д) дар доираи маблағҳои барои давраи дахлдор тасдиқшудаи дар буҷети ҷумҳуриявӣ пешбинигардида оид ба ташаккули буҷети ҷумҳуриявӣ ва маблағгузорӣ ба Кумита ба Вазорати молияи Ҷумҳурии Тоҷикистон таклиф пешниҳод менамояд;

е) бо тартиби муқарраргардида кормандони Кумита ва шахсони дигари дар соҳаи мазкур фаъолиятдоштаро барои сарфароз гардонидан бо унвонҳои фахрӣ ва мукофотҳои давлатии Ҷумҳурии Тоҷикистон пешниҳод менамояд;

ж) дар асоси Конститутсияи (Сарқонуни) Ҷумҳурии Тоҷикистон, санадҳои меъёрии ҳуқуқии Маҷлиси миллӣ ва Маҷлиси намояндагони Маҷлиси Олии Ҷумҳурии Тоҷикистон, фармонҳои Президенти Ҷумҳурии Тоҷикистон, қарорҳои Ҳукумати Ҷумҳурии Тоҷикистон ҷиҳати масъалаҳои марбут ба салоҳияти Кумита, инчунин масъалаҳои ташкилии дохилии фаъолияти Кумита фармоишҳо мебарорад;

з) тибқи тартиби муқарраргардида дар доираи салоҳияти худ лоиҳаи санадҳои меъёрии ҳуқуқиро оид ба масъалаҳои дахлдори Кумита ба Ҳукумати Ҷумҳурии Тоҷикистон пешниҳод менамояд;

и) комиссияҳои мувақкатӣ ва доимоамалкунанда таъсис дода, низомномаи онҳоро тасдиқ мекунад.

10) Дар Кумита иборат аз 5 нафар дар ҳайати Раиси Кумита (Раиси Ҳайати мушовара), муовини Раис (аз рӯи вазифа), инчунин кормандони дигари роҳбарикунандаи Кумита ва муассисаҳои илмӣ Ҳайати мушовара таъсис дода мешавад.

11) Аъзои ҳайати мушовара бо пешниҳоди Раиси Кумита аз тарафи Ҳукумати Ҷумҳурии Точикистон тасдиқ карда мешавад.

12) Хароҷот барои нигаҳдории Кумита аз ҳисоби маблағҳои дар буҷети ҷумҳуриявӣ пешбинишуда таъмин карда мешавад.

13) Кумита шахси ҳуқуқӣ буда, дорои муҳр бо тасвири Нишони давлатии Ҷумҳурии Тоҷикистон ва номи худ бо забони давлатӣ, мӯҳрҳои дахлдор, штампу бланк мебошад ва аз суратҳисоби ягонаи Сарраёсати хазинадории Вазорати молияи Ҷумҳурии Тоҷикистон маблағгузорӣ мегардад.

14) Суроғаи ҳуқуқии Кумита: шаҳри Душанбе, кўчаи Беҳзод, 25.